Odavara

Odavara (小田原市; Hepburn: Odawara) város Japán keleti részén, Kanagava prefektúra területén. 2010-ben a város lakosságát 203 038 főre becsülték, népsűrűségét pedig 1740 fő/km²-re. A város fő látványossága a vára, amely 1495 után mintegy száz évig a Go-Hódzsó nemzetség központja volt a hadakozó fejedelemségek korában. Fekvése Odavara városa az Asigara-síkságon terül el, Kanagava prefektúra nyugati végében. Északon és nyugaton a Hakone-hegység, délen a Szagami-öböl, keleten pedig a Szakava-folyó határolja. Történelme A mai Odavarát körülvevő területeken már a prehisztorikus időkben voltak települések és régészeti kutatások szerint a Dzsómon-kor igen magas népsűrűséggel rendelkezett. A Nara-korban a terület Szagami tartomány Asigarasimo körzetének része lett. A Heian-korban uradalmakra (sóen) osztották fel és legnagyobb részét a Hatano nemzetség irányította. A Taira–Minamoto-háború idején az isibasijamai csatát a mai Odavara közelében vívták. A hadakozó fejedelemségek korában a terület a Kantó nagy részét uraló Go-Hódzsó nemzetség központja lett. 1590-ben Tojotomi Hidejosi azonban legyőzte őket az odavarai csatában és a terület Tokugava Iejaszu irányítása alá került. A Tokugava-sógunátus idején az Odavara han része lett daimjók irányítása alatt. A település ebben az időben Odavara-dzsuku néven a Kiotót és Tokiót összekötő Tókaidó főút kilencedik állomáshelye lett. A Meidzsi-restauráció után az Odavara-birtokot prefektúrává szervezték át, amelyet összevontak a rövid életű Asigara prefektúrával, mielőtt Kanagava prefektúrához csatolták volna 1876-ban. Ekkoriban a prefektúra politikai és gazdasági súlypontja lassacskán Jokohamába tolódott el és ezt Odavara is megsínylette, lakossága ugyanis folyamatosan csökkent. Ez csak még inkább súlyosbodott, amikor a Tókaidó vasútvonal elkerülte a várost és a sokkal északabbra fekvő Gotembán haladt keresztül. Az 1923-as nagy kantói földrengés epicentruma a város mellett elterülő Izu Ósima sziget alatt volt. A földrengés elpusztította Tokiót, Jokohama kikötőjét, Csiba, Kanagava és Sizuoka prefektúrák több városát és komoly károkat okozott az egész Kantó régióban. Odavara épületeinek 90%-a romba dőlt, az állva maradt épületekben pedig tűz ütött ki. A város visszanyert valamit korábbi gazdagságából, amikor 1934-ben megnyitották a Tanna alagutat, amelyen keresztül a Tókaidó vasútvonal eljuthatott Odavarába. A városi címet 1940. december 20-án kapta meg. 1945. augusztus 15-én Odavara volt az utolsó olyan Japán város, amelyet a szövetségesek bombáztak a második világháború során. 2000-ben a város átlépte a 200 000-es lélekszámot és ezzel különleges státuszú várossá vált, amely nagyban növelte a függetlenségét a központi kormányzattól. Gazdasága Odavara Nyugat-Kanagava fő kereskedelmi központja. A mezőgazdaság és a halászat viszonylag csekély szerepet játszik a helyi gazdaságban. Az ipar magában foglalja a könnyűipart a vegyipart és az ételfeldolgozást. Odavara egyúttal Jokohama és Tokió egyik alvóvárosaként is funkcionál. Népesség Testvérvárosok Nikkó Kisivada Chula Vista Manly Jegyzetek Források "Odawara Castle" (angol nyelven). 2009. december 11. dátummal az eredeti címről archiválva. Hozzáférés: 2010. december 19.. Robert Ketcherside, Maki Noguchi. "A premodern history of Odawara" (angol nyelven). Hozzáférés: 2010. december 19.. "Odawara" (angol nyelven). Japan Nationial Tourism Organisation. Hozzáférés: 2010. december 19.. Hammer, Joshua. (2006). Yokohama Burning: The Deadly 1923 Earthquake and Fire that Helped Forge the Path to World War II. New York: Simon & Schuster. 10-ISBN 0-7432-6465-7; 13-ISBN 978-0-7432-6465-5 (cloth) Fordítás Ez a szócikk részben vagy egészben az Odawara című angol Wikipédia-szócikk ezen változatának fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként. További információk Az odavarai vár története Hivatalos weboldal (japánul) Odawara Living Kanagawa Now Japan Tourist Guide International Website Cinema in Odawara Archiválva 2008. július 4-i dátummal a Wayback Machine-ben (japánul)